**Приложение № 3а**

**Ключови индикатори за изпълнение на политиките и целеви стойности за периода 2022-2024 г.**

# на Министерство на регионалното развитие и благоустройството

***2100.01.00 „ПОЛИТИКА ЗА ИНТЕГРИРАНО РАЗВИТИЕ НА РЕГИОНИТЕ ЗА ПОСТИГАНЕ НА РАСТЕЖ И ПОДОБРЯВАНЕ КАЧЕСТВОТО НА ЖИЗНЕНАТА СРЕДА“***

* ***Кратко описание на обхвата на областта на политиката, за която ПРБ отговаря***

Политиката в областта на интегрирано развитие на регионите, ефективно и ефикасно използване на публичните финанси и финансовите инструменти за постигане на растеж и подобряване качеството на жизнената среда е насочена към подобряване качеството на жизнената среда на българските граждани и превръщането на регионите в привлекателно място за инвестиции и бизнес, както и прилагане на целенасочени мерки за подпомагане на регионите, изоставащи с развитието си, като се отчитат специфичните им нужди и местния потенциал за развитие. Ключовите индикатори за изпълнение на политиката са в съответствие с целите на правителството.

Желаният резултат ще се постигне чрез интегрирани действия в различни области на развитие, насочени в един фокус – сближаване.

Сближаването има три аспекта – икономическо, социално и териториално сближаване, както и три нива – европейско – с регионите на ЕС, национално – между българските райони и вътрешно регионално – между общините в отделните райони.

Визията за развитието на политиката е тясно обвързана с мерките, определени в Приоритет 5 „Балансирано регионално развитие“ от програмата за управление на Правителството на Република България за периода 2017-2021, както и с приоритетите на министерството, съгласно стратегическите документи в областта на регионалното развитие и ефективното усвояване на ресурсите на оперативните програми.

*Главна дирекция „Стратегическо планиране и програми за регионално развитие“*

Главна дирекция „Стратегическо планиране и програми за регионално развитие“ (ГД СППРР) провежда политика за регионално развитие, която да създава условия за балансирано и устойчиво интегрирано развитие на регионите в България, както и превръщането им в по-привлекателни места за живеене и работа, чрез подобряване на средата за живеене и бизнес, транспортната свързаност, достъпа до публични услуги, повишаване на трудовата заетост и съхраняване на природната среда и опазване на културната им идентичност. Развитието на политиката обхваща и:

* разработване и изпълнение на система от нормативно регламентирани стратегически документи, в които са формулирани цели и приоритети за устойчиво регионално развитие, с цел постигане на интелигентен, устойчив и приобщаващ растеж и висока заетост в районите, в административно – териториалните и в териториалните единици;
* разработване и прилагане на целенасочени мерки за подпомагане развитието на регионите, изоставащи развитието си, като се отчитат специфичните им нужди и местния потенциал за развитие;
* насърчаване на регионалното и местно развитие и подобряване съгласуваността на политиката за регионално развитие с другите структуроопределящи политики.

*Дирекция „Управление на териториалното сътрудничество“* участва в изпълнението на целите на политиката чрез гарантиране на:

* Устойчиво развитие на трансграничните региони в подкрепа на усилията за разширено европейско сътрудничество и интеграция;
* Организиране и координация на цялостния процес при изпълнението на проектите и програмите по европейско териториално сътрудничество (вкл. програмиране, наблюдение, контрол, оценка на риска, оценка на програмите, финансово управление и др.);
* Укрепване на капацитета на структурите по програмите за европейско териториално сътрудничество, в които Република България участва.

*Дирекция „Жилищна политика“* има отговорност при изпълнението на Плана за действие за изпълнение на Националната стратегия на Република България за интегриране на ромите 2012 – 2020 г. и допринася за постигане целите на политиката чрез създаване на балансирана, съразмерно развиваща се и устойчива жилищна система чрез осигуряване на условия за достъп до качествени жилища (собствени или наемни), които да задоволяват нуждите на българските граждани. Визията за обновяване на жилищния сграден фонд е сред основните приоритети, като има пряко отношение към аспектите и изискванията на устойчивото развитие. Дирекцията координира изпълнението на Националната програма за енергийна ефективност на многофамилни жилищни сгради (НПЕЕМЖС), която е насочена към обновяване на многофамилни жилищни сгради, като с нея се цели изпълнение на мерки за енергийна ефективност в същите.

***Стратегически цели***

* Подпомагане на икономическото и социално развитие на трансграничните региони и намаляване на регионалните различия‚ посредством подобряване на инфраструктурата в граничните райони, опазване на околната среда, насърчаване на сътрудничество между регионите, устойчиво използване на природните и културните ресурси, насърчаване на съвместното трансгранично сътрудничество, разширяване на трансгранични икономически дейности, социалното предприемачество и здравна помощ;
* Развитие на транснационално и междурегионално сътрудничество в следните приоритети: иновации, околна среда, туризъм, достъпност и устойчиво градско развитие;
* Създаване на условия за постигане на устойчиво интегрирано развитие на районите и общините в страната чрез прилагане на стратегически подход и усъвършенствани правила за планиране, наблюдение и оценка, партньорство, ефективно и ефикасно управление на ресурсите;
* Ефективно управление и изпълнение на Оперативна програма „Региони в растеж“ 2014-2020 г., укрепване на сътрудничеството и комуникацията с партньорите от ЕС и с другите заинтересовани страни, гарантиране на прозрачност в работата и преодоляване на корупционните практики;
* Икономическо сближаване в европейски, национален и вътрешнорегионален план, чрез развитие на собствения потенциал на районите и опазване на околната среда;
* Социално сближаване и намаляване на регионалните диспропорции в социалната сфера, чрез създаване на условия за развитие и реализация на човешкия капитал;
* Балансирано териториално развитие, чрез укрепване на мрежата от градове-центрове, подобряване свързаността в районите и качеството на средата в населените места.
* ***Отговорност за разпределението на публичните разходи за политиката***
* ***Консолидирани разходи по политиката, които ПРБ разходва пряко чрез бюджета и отговаря за разпределението/разчитането на разходи по други бюджети и ССЕС***

|  |  |  |  |  |
| --- | --- | --- | --- | --- |
| ***Област на политика (в хил. лв.)*** |  | ***Общо разходи*** | ***По бюджета на ПРБ*** | ***По други бюджети и сметки за СЕС*** |
| Политика за интегрирано развитие на регионите за постигане на растеж и подобряване качеството на жизнената среда | *Проект 2022 г.* | 2 221 995,8 | 3 024,0 | 2 218 971,8 |
| *Прогноза 2023 г.* | 2 283 656,7 | 3 809,0 | 2 279 847,7 |
| *Прогноза 2024 г.* | 912 736,9 | 3 564,0 | 909 172,9 |

**Програма „Развитие на регионите” 2021-2027 г.**

***Стратегически цели:***

Основната цел на политиката за регионално развитие в България и, съответно, стратегическа цел на новата Програма „Развитие на регионите“ (ПРР) 2021-2027 г. е да създаде жизнени, силни и устойчиви региони като отговор на неблагоприятните демографски тенденции и задълбочаване на между-регионалните и вътрешно-регионалните различия.

***Оперативни цели:***

За постигането на поставената стратегическа цел ще бъдат адресирани следните специфични цели:

* Насърчаване на балансирано териториално развитие чрез полицентрична мрежа от градове;
* Увеличаване на икономическия растеж на българските региони;
* Справяне с негативните демографски тенденции и намаляване на регионалните различия по отношение на населението.

Предвижда се ПРР 2021-2027 г. да бъде изцяло насочена към цел на политиката 5 съгласно Регламент 2021/1060 с общите разпоредби за фондовете – „Европа по-близо до гражданите чрез насърчаване на устойчивото и интегрирано развитие на градските, селските и крайбрежните райони и на местните инициативи”, а целите на оперативната програма да бъдат адресирани чрез прилагането на интегриран териториален подход: средствата по програмата ще се отпускат за финансиране на пакети с интегрирани проекти в изпълнение на приоритетите на интегрирани териториални стратегии, като в подбора на проектите ще участват съответните териториални органи. В допълнение, в рамките на ПРР 2021-2027 г. ще бъдат изпълнявани проекти от териториалните планове за справедлив преход, със средства от Фонда за справедлив преход.

Предоставяни по програмата продукти/услуги

ПРР 2021-2027 г. ще финансира основно инфраструктурни мерки в следните направления:

* социална, образователна, културна, здравна, спортна инфраструктура;
* енергийна ефективност, устойчива градска мобилност, качествена и безопасна околна среда;
* инфраструктура за развитие на икономически дейности;
* инфраструктура за здравеопазване и деинституционализация на базата на картиране (mapping);
* пътища и безопасност на движението;
* културно-историческо наследство и туризъм;
* други дейности, допустими по ЕФРР.

В допълнение, предвид факта, че предвиждания за изпълнение интегриран териториален подход е нова инициатива и е необходимо изграждане на капацитет за прилагането му, както по отношение на териториалните органи, които ще участват в подбора на проектите, така и на бенефициентите по програмата, се предвижда изпълнението на пътна карта за подобряване на капацитета на УО, териториалните органи (10 градски общини и 6 регионални съвети за развитие), на бенефициентите и партньорите по програмата.

***Ключови индикатори и целеви стойности (попълва се за всяка област на политика)***

|  |  |  |  |  |
| --- | --- | --- | --- | --- |
| *Област на политика:*  Политика за интегрирано развитие на регионите за постигане на растеж и подобряване качеството на жизнената среда*.* | **Мерна единица** |  | **Целева стойност** | |
| **Наименование на индикатора** | ***Проект 2022 г.*** | ***Прогноза***  ***2023 г.*** | ***Прогноза***  ***2024 г.*** | |
| 1.Изпълнение на Пътна карта за нови подходи в регионалната политика с цел създаване на условия за балансирано териториално развитие  (с натрупване) | % | 100 | 30 | 30 | |
| 2. Намаляване на дела на мигриралото население (вътрешна миграция) | % | 2,02 | 2,01 | 2,01 | |
| 3. Брой реконструирани/възстановени културни и исторически обекти | брой |  |  | 55**\*** | |
| 4. Население, възползващо се от мерки за защита от наводнения или горски пожари | брой |  |  | 4 400 856**\*** | |
| 5. Общ брой младежи, включени в схеми за младежко предприемачество и инициативи | брой |  |  | 573**\*** | |
| 6. Брой участници в инициативи за обучение и квалификация | брой |  |  | 150**\*** | |
| 7. Нарастване потенциала на АТЕ за ефективно и ефикасно планиране, управление и използване на ресурсите за устойчиво местно развитие  *(нарастване дела на общините, отчитащи резултати над средните за страната по показатели за финансова самостоятелност и инвестиционна активност*) | % | 1,0 | 1,1 | 1,2\*\* | |
|  |  |  |  |  | |

\* Целевите стойности са определени в одобрените от ЕК програмни документи за целия период на изпълнение на програмите, като са актуализирани съгласно последното изменение на програмите с Република Турция и Република Сърбия.

\*\* Намалението на прогнозните целеви стойности на индикатора „Нарастване потенциала на АТЕ за ефективно и ефикасно планиране, управление и използване на ресурсите за устойчиво местно развитие“ се дължи на изключително негативното отражение на пандемията от COVID-19 върху бюджетите на общините (като административно-териториални единици - АТЕ) към началото на 2021 г., като загубите от намалените собствени приходи от местни данъци и такси се допълват от извънредни бюджетни разходи за непосредствени мерки за опазване здравето на населението – разкриване на легла за пациенти с COVID-19 в общински болници; доставка на храни и медикаменти по домовете на всички уязвими групи; доставка на топъл обяд и хранителни пакети; икономически мерки в подкрепа на местния бизнес (освобождаване от общински такси и наеми) и много други. Очаква се периодът на социално-икономическо възстановяване на общините в условията на все още продължаваща пандемична криза, както и след нейното затихване да продължи до 2-3 години, което ще окаже отрицателно влияние върху показателите за финансова самостоятелност и инвестиционна активност на общините. Това води до съответното прогнозно намаление на стойността на използвания индикатор с около 0,5 до 0,3 процентни пункта спрямо предкризисните нива.

* ***Кратко описание и мотиви за избора на посочените индикатори.***

МРРБ е определено за водещо ведомство по разработването и изпълнението на Приоритет 9 „Местно развитие“ от Националната програма за развитие, съгласно приложение № 2 на Решение № 33 на Министерския съвет от 20.01.2020 г. Ключовите индикатори и целеви стойности, които се изпълняват в областта на политиката отговарят на целта на приоритета, а именно оползотворяването на идентифицирания местен потенциал за развитие, както и адресиране на местните проблеми и предизвикателства и не е необходимо да бъдат актуализирани.

* ***Индикатор „Изпълнение на Пътна карта за нови подходи в регионалната политика с цел създаване на условия за балансирано териториално развитие“*** е свързан с работата на ГД СППРР в областта на стратегическото планиране на регионалното развитие и обхваща всички дейности, които дирекцията извършва в тази сфера. Целта е към 2022 г. да се достигне 100% изпълнение. Предвижда се през 2022 г. да бъде разработена нова Пътна карта за реализиране на регионалната политика с цел създаване на условия за балансирано териториално развитие, чието изпълнение да стартира през 2023 г. и до края на 2024 г. да бъдат изпълнени 30% от дейностите, които ще бъдат заложени в нея. Индикаторът измерва и е насочен към изпълнението на всички заложени стратегически цели по политиката.
* ***Индикатор „Намаляване на дела на мигриралото население“*** е свързан с изпълнението на ОПРР 2014-2020 г. Една от основните цели на ОПРР 2014-2020 г. е именно намаляване на вътрешната миграция на населението в България. Целта е делът на мигриралото население между областите в страната и по-конкретно към София и останалите големи градове да намалява, защото чрез проектите по ОПРР 2014-2020 се създават условия за задържане на населението в градовете/областите. Същевременно формулировката на показателя (дял на мигриралото население – вътрешна миграция от общия брой на населението, а не абсолютната стойност на мигриралото население) преодолява зависимостта между намалението на миграцията и общото намаляване на населението в България. Тъй като върху намалението на вътрешната миграция на населението влияят много фактори, оценката на въздействието на ОПРР 2014-2020 г., предвидена да се проведе през периода 2021-2022 г. ще оцени приноса на програмата за изменението на този индикатор. Също така, през 2021 г. ще се извърши преброяване на населението в България, което ще даде по-изчерпателна представа за процесите на миграция в България. Текущите данни за този индикатор са публични и официални от интернет-страницата на НСИ. Към 31.12.2019 г. общия брой на населението на страната е 6 951 482 души, броя на мигриралото население вътре в страната е 168 120 души (изселени), а делът на мигриралото население (вътрешна миграция) е 2,04%. Индикаторът измерва и е насочен към изпълнението на всички заложени стратегически цели по политиката.
* ***Индикатор „Брой реконструирани/възстановени културни и исторически обекти“, „Население, възползващо се от мерки за защита от наводнения или горски пожари“, „Общ брой младежи, включени в схеми за младежко предприемачество и инициативи“ и „Брой участници в инициативи за обучение и квалификация“*** измерват стратегическа цел „Развитие на транснационално и междурегионално сътрудничество в следните приоритети: иновации, околна среда, туризъм, достъпност и устойчиво градско развитие“.
* ***Индикатор „Нарастване потенциала на АТЕ за ефективно и ефикасно планиране, управление и използване на ресурсите за устойчиво местно развитие“*** и ***„Обезпечаване на територията на страната с общи устройствени планове“*** измерват стратегическа цел „Гарантиране на устойчиво развитие на територията на Република България като национално богатство, създаване на благоприятни условия за устойчиво и балансирано икономическо развитие, изграждане, ползване и опазване на хармонична и достъпна среда за живеене, труд и отдих, опазване на околната среда и културно-историческото наследство“.

***2100.02.00 „ПОЛИТИКА ЗА ПОДОБРЯВАНЕ НА ИНВЕСТИЦИОННИЯ ПРОЦЕС, ПОДДЪРЖАНЕ, МОДЕРНИЗАЦИЯ И ИЗГРАЖДАНЕ НА ТЕХНИЧЕСКАТА ИНФРАСТРУКТУРА“***

* ***Кратко описание на обхвата на областта на политиката, за която ПРБ отговаря***

Визията за развитието на изпълняваната от АПИ политика е тясно обвързана с водещите приоритети, посочени в регламент (ЕС) №1315/2013 на Европейския парламент и на съвета на от 11 декември 2013 година, относно насоките на Съюза за развитието на трансевропейската пътна мрежа и за отмяна на Решение № 661/2010/ЕС, последно обновен с Делегиран регламент (ЕС) 2019/254 на Комисията от 9 Ноември 2019 г., са описани и зададени общите срокове и критерии за развитие на основната и широкообхватна (разширената) трансевропейска транспортна мрежа.

Изпълняваната от АПИ политика, описана в Споразумение за съвместно управление на Република България в период 2021 г. – 2025 г., е разработена и хармонизирана съгласно Приложение № 4: Транспорт и Приложение № 12: Регионално развитие, като ще започне изпълнението по конкретните мерки и основни приоритети.

Ефективното поддържане, модернизация и развитие на транспортната инфраструктура е приоритет, включващ конкретни цели и мерки за реализирането му.

От основно значение ще бъде доизграждането на магистрални пътища по най-важните направления на страната. Досега изградените магистрали се намират основно в южната част на страната, поради което завършването на магистрала „Хемус“ ще има изключително значение за развитието на икономиката на Северна България и целия транспортен сектор. В тази връзка продължава изграждането и завършването в цялост по направлението „Видин-Ботевград“, което ще доведе до развитието на икономиката в северозападната част на страната.

Завършването на АМ „Струма“, като част от Ориент/Източно-средиземноморския коридор от основната TEN-T мрежа, предлага най-краткия маршрут за връзка между р. Дунав и Егейско море и има важна роля за връзката между България, Румъния и Гърция.

Не на последно място ще се подобрят условията и предпоставките за повишаване на пътната безопасност и опазване на околната среда. Като част от пътните артерии, автомагистралните и скоростни трасета имат голяма значение за интегрирането на Националната транспортна инфраструктура в Европейската транспортна система.

Продължаване на дейностите по доизграждане на АМ „Европа“, което ще доведе до подобряване на връзката с Република Сърбия и западните части на Балканския полуостров.

Проект от транспортната инфраструктура от взаимен интерес за Република България и Република Северна Македония е изграждането на модерно трасе по направлението Гюешево - Кюстендил - Дупница, с което ще се осигури комфортна връзка между Трансевропейски транспортен коридор „Ориент/Източно Средиземноморски“ (АМ „Струма“) и границата с Република Северна Македония при ГКПП Гюешево. Пътната отсечка ще обслужва транзитно преминаващия вътрешен и международен тежкотоварен трафик от България към Северна Македония, Албания и Адриатика и ще предостави достъп от Западна Европа към пристанищните градове Варна и Бургас. Скоростната отсечка по направлението „Гюешево – Кюстендил – Дупница“ е алтернативно трасе на път I-6 Граница Северна Македония - о.п. Кюстендил - Перник и път II-62 О.п. Кюстендил - о.п. Дупница - Самоков. В резултат на идейно проектиране, което предстои да бъде възложено, ще бъдат проучени вариантите за възможно трасе. След определянето на целесъобразно трасе от технико-икономическа и екологична гледна точка, ще бъде възложено и извършено същинското техническо проектиране. Реализацията на скоростната отсечка следва да се завърши до 2030 г., с оглед задълженията на Република България по европейските регламенти и директиви за транспортна свързаност.

По направление Пловдив - Смолян е предвидено изготвяне на прединвестиционно проучване за скоростно трасе и изработване на технически проект за изграждане на трета лента на път II-86 Асеновград – Смолян в три участъка.

**Развитие при изграждането по вертикалните направления север-юг:**

- Русе-Велико Търново – граница Република Гърция и Турция по направлението на основната Транс-европейска пътна мрежа;

- АМ „Черно море“ - продължаване на дейностите по проектиране и осигуряване на необходимата проектна готовност за стартиране на строителство в участъка Варна-Бургас и паралелен анализ с нейното продължаване в посока транспортна свързаност север с Република Румъния и посока юг с Република Турция. Предвижда се изграждане на ново мостово съоръжение над Варненско – Белославското езеро (алтернатива на Аспарухов мост) и тунелно преминаване през Стара планина.

- Подобряване на пресичането през Стара планина по маршрута Монтана – София чрез изграждане на тунел под прохода Петрохан.

**Доизграждането на магистралните и скоростни трасета ще допринесе до затваряне на автомагистралния пръстен на Р България, респективно допълването и разширяването в хоризонтално и вертикално отношение ще доведе до подобряване на транспортната свързаност в страната и връзката със съседните държави.**

Ще продължат усилията за подобряване на свързаността с Румъния, чрез изграждането на нови мостови съоръжения над р. Дунав чрез сключване на Спогодба за подобряване транспортната свързаност между двете държави.

Развитие при проектирането и изграждането на обходни/околовръстни пътища вградовете София, Пазарджик, Пловдив, Плевен, Чепеларе, Провадия, Бургас, Петрич, Плевен, Павликени.

Подобряване на свързаността и достъпността до TEN-T мрежата за товари и пътници чрез мерки, финансирани от фондовете на ЕС, чрез дейности по строителство, реконструкция и основен ремонт на първокласни, второкласни и третокласни пътища (извън Трансевропейската транспортна мрежа), които обслужват вътрешно-регионални връзки и осигуряват възможности за развитие на специфичния икономически потенциал, чрез връзка и достъп до TEN-T мрежата. Също и подобряване на съществуващата пътна инфраструктура чрез осигуряване на дейности по основен ремонт и текущо поддържане на републиканската пътна мрежа.

Освен към подобряване на качеството на наличната транспортна инфраструктура, АПИ ще продължи работата по внедряване на интелигентни транспортни системи в сектора, както и по въвеждане на цифрово предаване на информация за товарни превози, което ще допринесе за намаляване на административната тежест и подобряване на логистичните операции.

Агенция „Пътна инфраструктура“ изпълнява дейности по подобряване ефективността на въведения модел за таксуване за ползване на републиканската пътна мрежа – чрез въвеждане на смесена система: електронна винетка за леки автомобили и ТОЛ такса за изминато разстояние за тежкотоварните автомобили. В средносрочната прогноза основните дейности за изпълнение на целта са проектиране, изграждане и въвеждане на електронна система за събиране на таксите за ползване на републиканската пътна мрежа на база изминато разстояние за превозни средства с обща технически допустима максимална маса над 3,5 т. (ТОЛ) и на база време за леки автомобили с обща технически допустима максимална маса до 3,5 т. (електронна винетка). От 1 януари 2019 г. започна поетапното въвеждане на ТОЛ системата с въвеждането на т.нар. „електронна винетка“ за леките автомобили, а от 01.03.2020 г. се тарифират и товарните автомобили над 3.5 т. Развитието на политиката е свързано с дейностите по събиране на пътни такси, при прилагане на принципите „Ползвателят плаща“ и „Замърсителят плаща“. Ключова дейност в процеса е осъществяването на ефективен контрол върху ползвателите на платената пътна мрежа. През 2022 г. се предвижда актуализиране на размера на тол таксите и определяне на размер за тол такси за пътища II – ри клас. С проекта на постановление на Министерския съвет се цели актуализиране на размера на таксата за изминато разстояние - тол такса за пътни превозни средства по чл. 10б, ал. 3 от ЗП. По този начин ще бъде реализирана целта относно постигане на по-справедливо разпределение на разходите за изграждане на нова и поддръжка на съществуващата пътна инфраструктура в страната в съответствие с принципите „ползвателят/замърсителят плаща“.

Политиката е тясно обвързана и с мерките и приоритетите на министерството, в областта на регионалното развитие, водния сектор и в областта на реализацията на дейностите по благоустройството и геозащитата. Визията за развитие на политиката е свързана с дейности за управление, поддържане и изграждане на „ВиК“ инфраструктурата, с цел осигуряване на съответствие с директивите на Европейския съюз в областта на водите и устойчивост при предоставяне на „ВиК“ услугите, както и осигуряване на териториалното развитие, устройството на територията, административно-териториалното устройство, децентрализацията, изграждането и развитието на техническата инфраструктура и благоустрояването на урбанизираните територии (населени места и селищни образувания), в съответствие с националните стратегически документи, приоритети и програми в сферата на пространственото развитие, пътната инфраструктура, ВиК инфраструктурата и геозащитата.

ДНСК контролира всички строежи на територията на Република България, действията на общинската администрация и действията на участниците в строителния процес. Извън обхвата на контролната дейност на ДНСК са специалните строежи, свързани с отбраната и сигурността на страната, които се контролират съответно от министъра на отбраната и министъра на вътрешните работи. ДНСК упражнява контрол по спазването на Закона за устройство на територията (ЗУТ) и на нормативните актове по прилагането му при проектирането и строителството, в т.ч. влагането на качествени строителни материали и изделия с оглед осигуряване на сигурността, безопасността, достъпността и другите нормативни изисквания към строежите. Спирането и премахването на незаконни строежи и забрана ползването на строежи, които не са въведени в експлоатация по нормативно установения ред за строежи от първа, втора и трета категория се извършва от ДНСК.

Целта на политиката по регулиране и контрол върху проектирането и строителството е да се осигури изпълнение на строежи, гарантиращи безопасни и здравословни условия в икономически обоснован експлоатационен срок.

Дирекция „Технически правила и норми“ (ТПН) в МРРБ отговаря за хармонизацията на техническата нормативна уредба за проектиране, изпълнение и експлоатация на строежите с правото на ЕС, осигуряването на свободното движение на строителните продукти и влагането им в строежите при осигуряване изпълнението на основните изисквания към строежите.

Дирекцията работи за осъществяването на държавна политика по разработването на технически нормативни актове в областта на обследването, проектирането, изпълнението, поддържането и разрушаването на строежите и хармонизиране на актовете с правото на Европейския съюз за създаване на условия за безопасни, енергоефективни и достъпни строежи с устойчиво използване на природните ресурси, както и за подобряване на околната среда в градовете и качеството на живот на гражданите. Дирекцията осъществява дейност в управлението на националната система за оценяване на строителните продукти и изпълнява функциите на звено за контакт относно продукти в строителството като подпомага:

- подобряването на инвестиционния климат и привличането на чуждестранни инвеститори, осигуряване на свободно движение на строителните продукти на единния европейски пазар, развитието на реален пазар на недвижими имоти, което практически е много тясно свързано с провеждане на политиката по регулиране на отрасъл строителство, с изграждането на устойчива жизнена среда в т.ч. на основните мрежи на транспортната, енергийната, водностопанската и съобщителната инфраструктура и обвързването им с тези на съседните страни и общоевропейската инфраструктурна система;

- подкрепата за фирмите, създаващи иновативни продукти чрез създаване на условия за конкурентоспособност и развитие на българския бизнес и насърчаване на инвестициите в модерни и иновативни производства, които създават нови работни места.

***Стратегически цели***

* Въвеждане на по-справедлив модел за таксуване за ползване на републиканската пътна мрежа, чрез въвеждане на смесена система: електронна винетка за леки автомобили и тол такса за изминато разстояние за тежкотоварните автомобили
* През 2020 г. e внедрeна електронна система за събиране на таксите за ползване на републиканската пътна мрежа на база изминато разстояние за превозни средства с обща технически допустима максимална маса над 3,5 т. (ТОЛ) и на база време за леки автомобили с обща технически допустима максимална маса до 3,5 т. (електронна винетка);
* В прогнозата е отразено очакваното допълнително нарастване на приходите за трите години във връзка с предприети действия от АПИ през 2021 г. за актуализиране на „Тарифа за таксите, които се събират за преминаване и ползване на републиканската пътна мрежа“. С приемането на проекта на Постановление на Министерския съвет ще бъдат прецизирани текстовете на Тарифата, които уреждат заплащането на таксите по чл. 10, ал. 1 и ал. 2 от Закона за пътищата и ще бъдат актуализирани размерите на таксата на база изминато разстояние (тол такса);
* Актуализирането на размера на таксата за всички пътни превозни средства с обща технически допустима максимална маса над 3,5 тона - такса за изминато разстояние (тол такса), ще окаже икономическо и социално въздействие върху групата заинтересовани страни, които са водачите на пътни превозни средства с обща технически допустима максимална маса над 3,5 тона. Също така ще бъде оказано общо – икономическо въздействие, върху сектор „Транспорт“ и върху различни участници от веригата на добавената стойност. За МРРБ и АПИ е предвидено увеличаване на приходите от пътни такси. За гражданите и бизнеса увеличаването на приходите от пътни такси ще доведе до разходване на повече средства за рехабилитация на пътищата и изграждането на нови, което ще увеличи възможността за по – бързо и по – безопасно придвижване по републиканската пътна мрежа.

С промяна на тарифата освен предвиденото увеличаване на събраните приходи, се цели:

1. Актуализиране на размера на тол таксите и определяне на размер за тол такси за пътища II – ри клас - актуализиране на размера на таксата за изминато разстояние - тол такса за пътни превозни средства по чл. 10б, ал. 3 от ЗП. По този начин ще бъде реализирана целта относно постигане на по-справедливо разпределение на разходите за изграждане на нова и поддръжка на съществуващата пътна инфраструктура в страната в съответствие с принципите „ползвателят/замърсителят плаща“. При прилагане на предложения вариант, съобразен с разработените от Световна банка сценарии, ще се доближим максимално до таксите на съседните на Република България страни. На следващо място, ще се уеднакви подходът към ползвателите на платената пътна мрежа в страната – за движение по второкласната пътна мрежа, включена в обхвата на републиканската пътна мрежа, освен лекотоварните ППС, пътна такса ще заплащат и тежкотоварните ППС.
2. Отпадане на категоризацията на пътните превозни средства по Тарифа за таксите, които се събират за преминаване и ползване на републиканската пътна мрежа.
3. Отпадане на облекчения режим на таксуване за пътни превозни средства над 3,5 тона, използващи като единствен източник алтернативно гориво по реда на чл. 27, ал. 2 от Тарифа за таксите, които се събират за преминаване и ползване на републиканската пътна мрежа. По този начин ще бъде спазен основният принцип на ЕС „ползвателят плаща“ и ще бъде увеличен основният приход от пътни такси, чието предназначение е за изграждане/рехабилитация на републиканската пътна мрежа.

Изграждането на модерна и безопасна пътна инфраструктура е основен приоритет за АПИ чрез доизграждането на магистралните и скоростни трасета, което ще допринесе до затваряне на автомагистралния пръстен на Р България, респективно допълването и разширяването в хоризонтално и вертикално отношение ще доведе до подобряване на транспортната свързаност в страната и връзката със съседните държави. Тази цел ще бъде постигната чрез реализацията на стратегически инфраструктурни проекти, като:

* Модернизация на път I-8 „Калотина – Софийски околовръстен път“, участък от км 1+000 до км 15+500 и етапна връзка;
* АМ „Европа“ от км 32+447,20 до км 48+903“;
* АМ "Струма" Лот 3.2;
* „Обход на гр. Габрово от км 20+124,50 до км 30+673,48, включително тунел под връх Шипка“;
* АМ „Русе – Велико Търново“;
* „Обходен път на гр. Бургас от км 230+700 на път I-9 Сарафово - Бургас до км 493+550 на път I-6 Ветрен-Бургас и локални платна“;
* Изготвяне на технически проект и строителство (инженеринг) на обект: АМ Хемус, участък от км 310+940 до км 327+260. Обща дължина 16,320 км.
* Качествено транспортно обслужване по общинските пътища;
* Подобряване на качеството на жизнената среда;
* Превенция и ограничаване на свлачищните процеси на територията на страната и на ерозионните и абразионни процеси по Дунавското и Черноморското крайбрежие;
* Нормативна и приложна дейност в областта на пътната инфраструктура;
* Изпълнение на обекти за осигуряване на транспортна достъпност на населените места и развитие и модернизация на комуникационно-транспортната система на общините;
* Изпълнение на превантивни мерки и дейности за ограничаване на свлачищата, ерозионните процеси по Дунавското крайбрежие и абразионните процеси по Черноморското крайбрежие с оглeд прeдотвратяване на аварии и щети;
* Постигане на финансово, технически и екологично устойчив ВиК отрасъл, който предоставя ВиК услуги с високо качество, в съответствие с националното законодателство и европейските директиви в областта на водоснабдяването, отвеждането и пречистването на водите. Съответствие с европейските директиви в областта на питейните и отпадъчните води;
* Съответствие с европейските директиви в областта на питейните и отпадъчните води;
* Повишаване ефективността на инвестициите чрез планиране на регионално ниво;
* Повишаване ефективността при предоставяне на „ВиК“ услугите;
* Рехабилитация и реконструкция на съществуващите водоснабдителни системи за питейна вода;
* Подобряване на качеството на питейната вода;
* Отвеждане на отпадъчните води от населените места и пречистването им;
* Гарантиране на устойчиво развитие на територията на Република България като национално богатство, създаване на благоприятни условия за устойчиво и балансирано икономическо развитие, изграждане, ползване и опазване на хармонична и достъпна среда за живеене, труд и отдих, опазване на околната среда и културно-историческото наследство;
* Създаване на устройствена основа за изграждането на обекти с национално значение/национални обекти, за обекти с обхват повече от една област и обекти на транспортната техническа инфраструктура;
* Усъвършенстване на нормативната уредба в сферата на устройството на територията и изграждането и поддържане на техническата инфраструктура и геозащитата;
* Усъвършенстване на административно-териториалното устройство на страната, укрепване на местното самоуправление и стимулиране на процеса на децентрализация на основата на достигнатите правни стандарти на Съвета на Европа, включително ефективно прилагане на Стратегията за иновации и добро управление на местно ниво на Съвета на Европа;
* Гарантиране на устойчиво строителство на територията на Република България чрез създаване на нормативни условия за проектиране, изпълнение и поддържане на безопасни, енергоефективни и достъпни строежи (сгради и строителни съоръжения) и въвеждане и прилагане на европейските регламенти, директиви и стандарти в областта на строителството;
* Създаване и управление на техническата нормативна уредба за проектиране, изпълнение и поддържане на строежите, хармонизирана с европейското техническо законодателство, в т.ч. с европейските регламенти, директиви и стандарти, свързани с удовлетворяването на основните изисквания към строежите по чл. 169 от Закона за устройство на територията: носимоспособност, пожарна безопасност, хигиена, здраве и околната среда, достъпност и безопасна експлоатация, защита от шум, икономия на енергия и топлосъхранение, устойчиво използване на природните ресурси, в рамките на икономически обоснован експлоатационен срок;
* Създаване на условия за влагане в строежите на строителни продукти, осигуряващи изпълнението на основните изисквания към строежите, чрез управление на националната система за оценяване на строителните продукти и определяне на национални изисквания за тяхната употреба;
* Осигуряване и управление на система за оправомощаване и ефективен контрол върху дейността на лицата, извършващи оценяване на строителните продукти;
* Защита на националните интереси и отразяването на специфични национални условия при създаването на европейските законодателни актове, свързани със строителните продукти и създаване на национални изисквания за тяхното влагане в строежите на Република България.
* Осигуряване на актуална информация за националните изисквания към строителните продукти в зависимост от предвидената им употреба;
* Гарантиране на устойчиво строителство на територията на Република България чрез създаване на нормативни условия за проектиране, изпълнение и поддържане на безопасни, енергоефективни и достъпни строежи (сгради и строителни съоръжения) и въвеждане и прилагане на европейските регламенти, директиви и стандарти в областта на строителството.
* ***Отговорност за разпределението на публичните разходи за политиката***
* ***Консолидирани разходи по политиката, които ПРБ разходва пряко чрез бюджета и отговаря за разпределението/разчитането на разходи по други бюджети и ССЕС***

|  |  |  |  |  |
| --- | --- | --- | --- | --- |
| ***Област на политика (в хил. лв.)*** |  | ***Общо разходи*** | ***По бюджета на ПРБ*** | ***По други бюджети и сметки за СЕС*** |
| Политика за подобряване на инвестиционния процес, поддържане, модернизация и изграждане на техническата инфраструктура | *Проект 2022 г.* | 3 628 706,0 | 2 535 793,1 | 1 092 912,9 |
| *Прогноза 2023 г.* | 2 649 330,3 | 2 575 357,1 | 73 973,2 |
| *Прогноза 2024 г.* | 2 642 125,5 | 2 575 780,1 | 66 345,4 |

* ***Ключови индикатори и целеви стойности (попълва се за всяка област на политика)***

**КЛЮЧОВИ ИНДИКАТОРИ ЗА ИЗПЪЛНЕНИЕ И ЦЕЛЕВИ СТОЙНОСТИ**

|  |  |  |  |  |
| --- | --- | --- | --- | --- |
| *Област на политика:*  Политика за подобряване на инвестиционния процес, поддържане, модернизация и изграждане на техническата инфраструктура | **Мерна единица** | **Целева стойност** | | |
| **Наименование на индикатора** | ***Проект***  ***2022 г.*** | ***Прогноза***  ***2023 г.*** | ***Прогноза***  ***2024 г.*** | |
| 1.Подобряване качеството на предоставяната услуга „Водоснабдяване и канализация“, чрез увеличаване броя на жителите, на които се предоставя питейна вода с подобрени качествени показатели и/или на които се осигурява непрекъснатост на водоснабдяването и/или на които се предоставя услугата отвеждане и пречистване на отпадъчните води. | брой  жители | 570 000 | 570 000 | 570 000 | |
| 2. Решения на Министерския съвет за изменения и допълнения на списък на общинските пътища | брой | 1 | 1 | 1 | |
| 3. Завършен пътен обект и/или благоустройствен обект [[1]](#footnote-1) | брой | 6 | 7 | 1 | |
| 4.Завършени геозащитни обекти | бр./% | 5 | 4 | 4 | |
| 5. Брегоукрепване | м | 300 | 300 | 400 | |
| 6. Контролирана свлачищна територия | ха | 1000 | 1000 | 1000 | |
| 7. Обезпечаване на територията на страната с общи устройствени планове. *(нарастване на броя на общините с действащи общи устройствени планове)* | % | 15 | 30 | 25 | |
| 8. Рехабилитация и новоизградени участъци | Км. | 318.62 | 482.393 | 411.49 | |
| 9. Текущ ремонт и поддържане на РПМ | Км. | 19 917.18 | 19 917.18 | 19 917.18 | |  |
| 10. Брой продадени винетки | брой | 6 300 000 | 6 300 000 | 6 300 000 | |
| 11. Подобряване условията на жизнената среда в сградите чрез контрол, осъществяван от ДНСК, гарантиращ безопасно и здравословно обитаване при въвеждане в експлоатация на строежи от I, II и III категория | % | 100 | 100 | 100 | |
| 12**.** Гарантиране спазването на нормативните изисквания за сигурност, устойчивост, безопасност и достъпност на строежите чрез повишен контрол върху инвестиционния процес в строителството и действията на общинската администрация | % | Min.(1) | Min.(1) | Min.(1) | |
| 13. Поддържане на валидни сертификати, издадени на производители на строителни продукти, от лица за оценяване на строителни продукти | брой | 800 | 800 | 800 | |
| 14. Участия в заседания на европейско и национално ниво за хармонизиране на националното законодателство с европейското и/или в разработването или отчитането на национални стратегически документи за изпълнение на политики на Европейския съюз | брой | 5 | 5 | 5 | |
| 15. Поддържане на регулаторна база от технически нормативни актове за обследване, проектиране, изграждане и поддържане на строежите | брой | 73 | 75 | 75 | |

***Мотиви за промяна в целевата стойност на индикатори, съгласно утвърдените с РМС № 963/2020 г.:***

* Индикатор „Завършени геозащитни обекти/брегоукрепени участъци“ се разделя на 2 отделни индикатора – на „Завършени геозащитни обекти“ и на „Брегоукрепване“, с цел точност при отчитането им;
* С оглед изпълнение на нормативно възложените функции на МРРБ за извършване на превантивни дейности по регистриране и мониторинг на свлачищни райони на територията на Република България съгласно чл. 95, ал. 1 от ЗУТ, в т.ч. на абразионните и ерозионните процеси по Черноморското и Дунавското крайбрежие, като превантивни мерки за предотвратяване на аварии и щети, които се осъществяват от МРРБ чрез Държавното дружество за геозащита и неговите клонове приоритетно са увеличени финансовите средства за този вид дейност, като е предвидено да се увеличи контролирана свлачищна територия чрез извършване на мониторинг, като ***индикатор „Контролирана свлачища територия***“ от 800 ха на 1000 ха. Мониторингът на свлачищните райони е приоритет на МРРБ, поради което през 2021 г. са изградени нови контролно-измервателни системи за мониторинг на 26 свлачищни райони на територията на страната по процедура за предоставяне на безвъзмездна финансова помощ BG16M1OP002-4.003 „Превенция и противодействие на свлачищните процеси за ограничаване на риска от тях (вкл. по републиканска пътна мрежа), по приоритетна ос 4 „Превенция и управление на риска от наводнения и свлачища“ на Оперативна програма „Околна среда 2014-2020 г.”, в рамките на проект „Превантивни дейности чрез изграждане/ възстановяване на контролно-измервателни системи в регистрирани свлачищни райони“.

През 2022г. и 2023 г. се предвижда да бъдат заложени измервания на новоизградените /възстановени през 2021 г. контролно-измервателни системи и мониторинг на допълнителни 26 свлачища, поради което посоченият показател за контролирана свлачищна територия се увеличава.

* Промяната в целевата стойност на ***индикатор „Поддържане на валидни сертификати, издадени на производители на строителни продукти, от лица за оценяване на строителни продукти“*** се дължи на: Процесът на оценяване на строителни продукти, издаването и поддържането на сертификати от лица за оценяване на строителни продукти, е обхванат от Регламент (ЕС) № 305/2011 на Европейския Парламент и на Съвета от 9 март 2011 година за определяне на хармонизирани условия за предлагането на пазара на строителни продукти и за отмяна на Директива 89/106/ЕИО на Съвета и на Наредба № РД-02-20-1 от 2015 г. за условията и реда за влагане на строителни продукти в строежите на Република България. (Обн. ДВ. бр. 14 от 20.02.2015 г.). Към настоящият момент Регламент (ЕС) № 305/2011 е в процес на преработка и промяна на сертификационните критерии, като се очаква до края на 2021 г. да има нов европейски акт, регламентиращ оценяването на строителните продукти. По предварителна информация, получена от Европейската комисия, сертификационните критерии ще бъдат много променени, което ще доведе до намаляване на броя на издадените сертификати.
* ***Индикаторът „Поддържане на регулаторна база от технически нормативни актове за обследване, проектиране, изграждане и поддържане на строежите,*** осигурява взаимообвързаното прилагане на Закона за устройство на територията (ЗУТ), Закона за енергийната ефективност, Закона за енергетиката, Закона за електроните съобщителни мрежи и физическа инфраструктура, Закона за движението по пътищата, Закона за пътищата и др., както и на актовете по тяхното прилагане, във връзка с изпълнението на основните изисквания към строежите съгласно чл. 169 от ЗУТ и Регламент (ЕС) № 305/2011 на Европейския Парламент и на Съвета от 9 март 2011 година за определяне на хармонизирани условия за предлагането на пазара на строителни продукти, с оглед проектиране, изпълнение и поддържане на безопасни, енергоефективни и достъпни строежи (сгради и строителни съоръжения), *което налага включването му в бюджетна прогноза 2022-2024 г.*

***Кратко описание на посочените индикатори.***

* ***Индикатор „Подобряване качеството на предоставяната услуга „Водоснабдяване и канализация“, чрез увеличаване броя на жителите, на които се предоставя питейна вода с подобрени качествени показатели и/или на които се осигурява непрекъснатост на водоснабдяването и/или на които се предоставя услугата отвеждане и пречистване на отпадъчните води“*** измерва стратегическите цели, свързани с повишаване ефективността при предоставяне на „ВиК“ услугите, рехабилитация и реконструкция на съществуващите водоснабдителни системи за питейна вода, както и подобряване на качеството на питейната вода;
* ***Индикатор „Завършен пътен обект и/или благоустройствен обект“*** измерва стратегическа цел „Качествено транспортно обслужване по общинските пътища“ и „Подобряване на качеството на жизнената среда“;
* ***Индикатор „Завършени геозащитни обекти/брегоукрепени участъци“*** измерва стратегическа цел „Изпълнение на превантивни мерки и дейности за ограничаване на свлачищата, ерозионните процеси по Дунавското крайбрежие и абразионните процеси по Черноморското крайбрежие с оглeд прeдотвратяване на аварии и щети“.
* ***Индикатор „Рехабилитирани и новоизградени участъци /в т.ч. аварийни дейности/“ и „Текущ ремонт и поддържане на РПМ“*** са свързани с изпълнение на стратегическите цели в областта на изграждането на модерна и безопасна пътна инфраструктура.
* ***Индикатор „Подобряване условията на жизнената среда в сградите чрез контрол, осъществяван от ДНСК, гарантиращ безопасно и здравословно обитаване при въвеждане в експлоатация на строежи от I, II и III категория“*** измерва цел „Гарантиране на устойчиво строителство на територията на Република България чрез създаване на нормативни условия за проектиране, изпълнение и поддържане на безопасни, енергоефективни и достъпни строежи (сгради и строителни съоръжения) и въвеждане и прилагане на европейските регламенти, директиви и стандарти в областта на строителството“.
* ***Индикатор „Поддържане на валидни сертификати, издадени на производители на строителни продукти, от лица за оценяване на строителни продукти“*** измерва постигането на стратегическа цел „Осигуряване и управление на система за оправомощаване и ефективен контрол върху дейността на лицата, извършващи оценяване на строителните продукти“;
* ***Индикатор „Участия в заседания на европейско и национално ниво за хармонизиране на националното законодателство с европейското и/или в разработването или отчитането на национални стратегически документи за изпълнение на политики на Европейския съюз“*** измерва стратегическа цел „Защита на националните интереси и отразяването на специфични национални условия при създаването на европейските законодателни актове, свързани със строителните продукти и създаване на национални изисквания за тяхното влагане в строежите на Република България“ и допринася за изпълнение на стратегическа цел „Създаване и управление на техническата нормативна уредба за проектиране, изпълнение и поддържане на строежите, хармонизирана с европейското техническо законодателство, в т.ч. с европейските регламенти, директиви и стандарти, свързани с удовлетворяването на основните изисквания към строежите по чл. 169 от Закона за устройство на територията: носимоспособност, пожарна безопасност, хигиена, здраве и околната среда, достъпност и безопасна експлоатация, защита от шум, икономия на енергия и топлосъхранение, устойчиво използване на природните ресурси, в рамките на икономически обоснован експлоатационен срок“, както и за изпълнението на стратегическа цел „Гарантиране на устойчиво строителство на територията на Република България чрез създаване на нормативни условия за проектиране, изпълнение и поддържане на безопасни, енергоефективни и достъпни строежи (сгради и строителни съоръжения) и въвеждане и прилагане на европейските регламенти, директиви и стандарти в областта на строителството“.
* ***Индикатор „Поддържане на регулаторна база от технически нормативни актове за обследване, проектиране, изграждане и поддържане на строежите“*** измерва постигането на стратегическа цел „Създаване и управление на техническата нормативна уредба за проектиране, изпълнение и поддържане на строежите, хармонизирана с европейското техническо законодателство, в т.ч. с европейските регламенти, директиви и стандарти, свързани с удовлетворяването на основните изисквания към строежите по чл. 169 от Закона за устройство на територията: носимоспособност, пожарна безопасност, хигиена, здраве и околната среда, достъпност и безопасна експлоатация, защита от шум, икономия на енергия и топлосъхранение, устойчиво използване на природните ресурси, в рамките на икономически обоснован експлоатационен срок“, и допринася за изпълнението на стратегическа цел „Гарантиране на устойчиво строителство на територията на Република България чрез създаване на нормативни условия за проектиране, изпълнение и поддържане на безопасни, енергоефективни и достъпни строежи (сгради и строителни съоръжения) и въвеждане и прилагане на европейските регламенти, директиви и стандарти в областта на строителството“.

1. Целевата стойност на показател „Завършен пътен обект“ е на база издадено Разрешение за ползване или дължина на участък в линейни метри; [↑](#footnote-ref-1)